Publication: Magyar Közlöny
Issue: MK-1998-90 (Year: 1998, Number: 90)
Era: 1990-2004
Section: államigazgatási eljárásról szóló 1957. évi IV. törvénybe
Paragraph Index: 965

2. Az Alkotmánybíróság eddigi ügyei, amelyekben a hatásköri összeütközés szóba került, egyaránt felölelnek klasszikus közigazgatási és jogalkotási hatásköri összeütközéseket is. Egyszerű közigazgatási hatásköri vitát döntött el például a 444/F/1992. (ABH 1992, 743), a 645/F/1996. (ABH 1996, 771) és a 737/F/1995. (ABH 1996, 706) határozat. A határozatok másik része viszont arra vonatkozott, hogy a rendelet a törvény végrehajtásán belül marad-e, vagy ultra vires szabályoz. Ezen belül sokféle átmenet figyelhető meg az egyedi hatásköri vita és a hatáskörök normatív rendezésének vitatása, s végül a tiszta hatáskör-túllépési esetek között — különös tekintettel arra, hogy egyes jogszabályok kizárólag valamely egyedi tényállásra vonatkoznak. [960/H/1992. AB, ABH 1993, 732; 45/1993. (VII. 2.) AB, ABH 1993, 484; 563/H/1994. AB, ABH 1995, 881.] Az Alkotmánybíróság eddigi gyakorlata tehát — összhangban a törvényalkotó szándékával — a konkrét ügyekre korlátozza az Abtv. 50. §-a használatát, s a hatáskörökkel kapcsolatos általános kérdéseket — kezdve a hatáskörök jogszabályi elosztásának alkotmányosságától a hatáskör-túllépéssel alkotott normákig — általában az utólagos normakontroll keretében dönti el. Megjegyzendő azonban a voltaképpeni (s így elbírált) hatásköri összeütközésekről, hogy ezek eddig a klasszikus közigazgatási konfliktus keretén belül maradtak. A hatásköri összeütközés olyan eseteiben, ahol 1998/90. szám nem merül fel alkotmányossági probléma, természetesen az adott esetre vonatkozó egyszerű jogalkalmazói törvényértelmezést kell csak végeznie az Alkotmánybíróságnak. Ilyen eset például az egyszerű közigazgatási hatásköri összeütközés (Áe. 8. §), amely természete szerint nem is kívánná meg az alkotmánybírósági hatáskört.

Source: https://magyarkozlony.hu/hivatalos-lapok/74cc0f114fab73f38b18b29b88a80aeb009a73d3/dokumentumok/467c8127fa0511ab4a01cdc0055fa584f50c8816/letoltes